amanoisuno/poetBack huggingface dataset:
宇文秀才齋中海柳詠 孟郊 
玉縷青葳蕤，結為芳樹姿。忽驚明月鉤，鉤出珊瑚枝。灼灼不死花，濛濛長生絲。飲柏泛仙味，詠蘭擬古詞。霜風清颼颼，與君長相思。
搖柳 孟郊 
弱弱本易驚，看看勢難定。因風似醉舞，盡日不能正。時邀詠花女，笑輟春妝鏡。
曉鶴 孟郊 
曉鶴彈古舌，婆羅門叫音。應吹天上律，不使塵中尋。虛空夢皆斷，歆唏安能禁。如開孤月口，似說明星心。既非人間韻，枉作人間禽。不如相將去，碧落窠巢深。
和薔薇花歌 孟郊 
仙機劄劄織鳳凰，花開七十有二行。天霞落地攢紅光，
邀人賞薔薇 孟郊 
蜀色庶可比，楚叢亦應無。醉紅不自力，狂豔如索扶。麗蕊惜未掃，宛枝長更紆。何人是花侯，詩老強相呼。
和宣州錢判官使院廳前石楠樹 孟郊 
大樸既一剖，眾材爭萬殊。懿茲南海華，來與北壤俱。生長如自惜，雪霜無凋渝。籠籠抱靈秀，簇簇抽芳膚。寒日吐丹豔，赬子流細珠。鴛鴦花數重，翡翠葉四鋪。雨洗新妝色，一枝如一姝。聳異敷庭際，傾妍來坐隅。散彩飾機案，餘輝盈盤盂。高意因造化，常情逐榮枯。主公方寸中，陶植在須臾。養此奉君子，賞覿日為娛。始覺石楠詠，價傾賦兩都。棠頌庶可比，桂詞難以逾。因謝丘墟木，空采落泥塗。時來開佳姿，道去臥枯株。爭芳無由緣，受氣如鬱紆。抽肝在郢匠，歎息何踟躕。
酬鄭毗躑躅詠 孟郊 
不似人手致，豈關地勢偏。孤光嫋餘翠，獨影舞多妍。迸火燒閑地，紅星墮青天。忽驚物表物，嘉客為留連。
品松 孟郊 
追悲謝靈運，不得殊常封。縱然孔與顏，亦莫及此松。此松天格高，聳異千萬重。抓拏巨靈手，擘裂少室峰。擘裂風雨獰，抓拏指爪傭。道入難抱心，學生易墮蹤。時時數點仙，嫋嫋一線龍。霏微嵐浪際，遊戲顥興濃。品松徒高高，雌鳴詎嗈嗈。賞異尚可貴，賞潛誰能容。名華非典實，翦棄徒纖茸。刻削大雅文，所以不敢慵。
答李員外小榼味 孟郊 
一拳芙蓉水，傾玉何泠泠。仙情夙已高，詩味今更馨。試啜月入骨，再銜愁盡醒。荷君道古誠，使我善飛翎。
井上枸杞架 孟郊 
深鎖銀泉甃，高葉架雲空。不與凡木並，自將仙蓋同。影疏千點月，聲細萬條風。迸子鄰溝外，飄香客位中。花杯承此飲，椿歲小無窮。
蜘蛛諷 孟郊 
萬類皆有性，各各稟天和。蠶身與汝身，汝身何太訛。蠶身不為己，汝身不為佗。蠶絲為衣裳，汝絲為網羅。濟物幾無功，害物日已多。百蟲雖切恨，其將奈爾何。
蚊 孟郊 
五月中夜息，饑蚊尚營營。但將膏血求，豈覺性命輕。顧己寧自愧，飲人以偷生。願為天下幮，一使夜景清。
燭蛾 孟郊 
燈前雙舞蛾，厭生何太切。想爾飛來心，惡明不惡滅。天若百尺高，應去掩明月。
和錢侍郎甘露 孟郊 
玄天何以言，瑞露青松繁。忽見垂書跡，還驚湧澧源。春枝晨嫋嫋，香味曉翻翻。子禮忽來獻，臣心固易敦。清風惜不動，薄霧肯蒙昏。嘉晝色更晶，仁慈久乃存。一方難獨佔，天下恐爭論。側聽飛中使，重榮華德門。從公樂萬壽，餘慶及兒孫。
和令狐侍郎、郭郎中題項羽廟 孟郊 
碧草淩古廟，清塵鎖秋窗。當時獨宰割，猛志誰能降。鼓氣雷作敵，劍光電為雙。新悲徒自起，舊恨空浮江。
讀張碧集 孟郊 
天寶太白歿，六義已消歇。大哉國風本，喪而王澤竭。先生今複生，斯文信難缺。下筆證興亡，陳詞備風骨。高秋數奏琴，澄潭一輪月。誰作采詩官，忍之不揮發。
聽琴 孟郊 
颯颯微雨收，翻翻橡葉鳴。月沉亂峰西，寥落三四星。前溪忽調琴，隔林寒琤琤。聞彈正弄聲，不敢枕上聽。回燭整頭簪，漱泉立中庭。定步屐齒深，貌禪目冥冥。微風吹衣襟，亦認宮征聲。學道三十年，未免憂死生。聞彈一夜中，會盡天地情。
聞夜啼贈劉正元 孟郊 
寄泣須寄黃河泉，此中怨聲流徹天。愁人獨有夜燈見，一紙鄉書淚滴穿。
喜雨 孟郊 
朝見一片雲，暮成千里雨。淒清濕高枝，散漫沾荒土。
終南山下作 孟郊 
見此原野秀，始知造化偏。山村不假陰，流水自雨田。家家梯碧峰，門門鎖青煙。因思蛻骨人，化作飛桂仙。
觀種樹 孟郊 
種樹皆待春，春至難久留。君看朝夕花，誰免離別愁。心意已零落，種之仍未休。胡為好奇者，無事自買憂。
春雨後 孟郊 
昨夜一霎雨，天意蘇群物。何物最先知，虛庭草爭出。
答友人贈炭 孟郊 
青山白屋有仁人，贈炭價重雙烏銀。驅卻坐上千重寒，
爛柯石 孟郊 
仙界一日內，人間千載窮。雙棋未遍局，萬物皆為空。樵客返歸路，斧柯爛從風。唯餘石橋在，猶自淩丹虹。
尋言上人 孟郊 
萬里莓苔地，不見驅馳蹤。唯開文字窗，時寫日月容。竹韻漫蕭屑，草花徒蒙茸。披霜入眾木，獨自識青松。
噴玉布 孟郊 
去塵咫尺步，山笑康樂岩。天開紫石屏，泉縷明月簾。仙凝刻削跡，靈綻雲霞纖。悅聞若有待，瞥見終無厭。俗玩詎能近，道嬉方可淹。踏著不死機，欲歸多浮嫌。古醉今忽醒，今求古仍潛。古今相共失，語默兩難恬。贈君噴玉布，一濯高嶄嶄。
姑蔑城 孟郊 
勁越既成土，強吳亦為墟。皇風一已被，茲邑信平居。撫俗觀舊跡，行春布新書。興亡意何在，綿歎空躊躕。
崢嶸嶺 孟郊 
疏鑿順高下，結構橫煙霞。坐嘯郡齋肅，玩奇石路斜。古樹浮綠氣，高門結朱華。始見崢嶸狀，仰止逾可嘉。
尋裴處士 孟郊 
涉水更登陸，所向皆清真。寒草不藏徑，靈峰知有人。悠哉煉金客，獨與煙霞親。曾是欲輕舉，誰言空隱淪。遠心寄白月，華髮回青春。對此欽勝事，胡為勞我身。
子慶詩 孟郊 
王家事已奇，孟氏慶無涯。獻子還生子，羲之又有之。鳳兮且莫歎，鯉也會聞詩。小小豫章甲，纖纖玉樹姿。人來唯仰乳，母抱未知慈。我欲揀其養，放麛者是誰。
憩淮上觀公法堂 孟郊 
動覺日月短，靜知時歲長。自悲道路人，暫宿空閒堂。孤燭讓清晝，紗巾斂輝光。高僧積素行，事外無剛強。我有岩下桂，願為爐中香。不惜青翠姿，為君揚芬芳。淮水色不汙，汴流徒渾黃。且將琉璃意，淨綴芙蓉章。明日還獨行，羈愁來舊腸。
江邑春霖奉贈陳侍禦 孟郊 
江上花木凍，雨中零落春。應由放忠直，在此成漂淪。嘉豔皆損汙，好音難殷勤。天涯多遠恨，雪涕盈芳辰。坐哭青草上，臥吟幽水濱。興言念風俗，得意唯波鱗。枕席病流濕，簷楹若飛津。始知吳楚水，不及京洛塵。風浦蕩歸棹，泥陂陷征輪。兩途日無遂，相贈唯沾巾。
溧陽秋霽 孟郊 
晚雨曉猶在，蕭寥激前階。星星滿衰鬢，耿耿入秋懷。舊識半零落，前心驟相乖。飽泉亦恐醉，惕宦肅如齋。上客處華池，下寮宅枯崖。叩高占生物，齟齬回難諧。
列仙文：方諸青童君 孟郊 
大霞霏晨暉，元氣無常形。玄轡飛霄外，八景乘高清。手把玉皇袂，攜我晨中生。玄庭自嘉會，金書拆華名。賢女密所妍，相期洛水輧。
列仙文：清虛真人 孟郊 
欻駕空清虛，徘徊西華館。瓊輪暨晨抄，虎騎逐煙散。惠風振丹旌，明燭朗八煥。解襟墉房內，神鈴鳴璀璨。棲景若林柯，九弦空中彈。遺我積世憂，釋此千載歎。怡眄無極已，終夜複待旦。
列仙文：金母飛空歌 孟郊 
駕我八景輿，欻然入玉清。龍群拂霄上，虎旗攝朱兵。逍遙三弦際，萬流無暫停。哀此去留會，劫盡天地傾。當尋無中景，不死亦不生。體彼自然道，寂觀合大冥。南嶽挺直幹，玉英曜穎精。有任靡期事，無心自虛靈。嘉會絳河內，相與樂朱英。
列仙文：安度明 孟郊 
丹霞煥上清，八風鼓太和。回我神霄輦，遂造嶺玉阿。咄嗟天地外，九圍皆我家。上采白日精，下飲黃月華。靈觀空無中，鵬路無間邪。顧見魏賢安，濁氣傷汝和。勤研玄中思，道成更相過。
夏日謁智遠禪師 孟郊 
吾師當幾祖，說法雲無空。禪心三界外，宴坐天地中。院靜鬼神去，身與草木同。因知護王國，滿缽盛毒龍。抖擻塵埃衣，謁師見真宗。何必千萬劫，瞬息去樊籠。盛夏火為日，一堂十月風。不得為弟子，名姓掛儒宮。
訪嵩陽道士不遇 孟郊 
先生五兵游，文焰藏金鼎。日下鶴過時，人間空落影。常言一粒藥，不墮生死境。何當列禦寇，去問仙人請。
聽藍溪僧為元居士說維摩經 孟郊 
古樹少枝葉，真僧亦相依。山木自曲直，道人無是非。手持維摩偈，心向居士歸。空景忽開霽，雪花猶在衣。洗然水溪晝，寒物生光輝。
借車 孟郊 
借車載傢俱，傢俱少於車。借者莫彈指，貧窮何足嗟。百年徒役走，萬事盡隨花。
喜符郎詩有天縱 孟郊 
念符不由級，屹得文章階。白玉抽一毫，綠瑉已難排。偷筆作文章，乞墨潛磨揩。海鯨始生尾，試擺蓬壺渦。幸當禁止之，勿使恣狂懷。自悲無子嗟，喜妒雙喈喈。
憑周況先輩于朝賢乞茶 孟郊 
道意勿乏味，心緒病無悰。蒙茗玉花盡，越甌荷葉空。錦水有鮮色，蜀山饒芳叢。雲根才翦綠，印縫已霏紅。曾向貴人得，最將詩叟同。幸為乞寄來，救此病劣躬。
上昭成閣不得，于從侄僧悟空院歎嗟 孟郊 
欲上千級閣，問天三四言。未尺數十登，心目風浪翻。手手把驚魄，腳腳踏墜魂。卻流至舊手，傍掣猶欲奔。老病但自悲，古蠹木萬痕。老力安可誇，秋海萍一根。孤叟何所歸，晝眼如黃昏。常恐失好步，入彼市井門。結僧為親情，策竹為子孫。此誠徒切切，此意空存存。一寸地上語，高天何由聞。
魏博田興尚書聽嫂命不立非夫人詩 孟郊 
君子耽古禮，如饞魚吞鉤。昨聞敬嫂言，掣心東北流。魏博田尚書，與禮相綢繆。善詞聞天下，一日一再周。
讀經 孟郊 
垂老抱佛腳，教妻讀黃經。經黃名小品，一紙千明星。曾讀大般若，細感肸蚃聽。當時把齋中，方寸抱萬靈。忽複入長安，蹴踏日月寧。老方卻歸來，收拾可丁丁。拂拭塵幾案，開函就孤亭。儒書難借索，僧簽饒芳馨。驛驛不開手，鏗鏗聞異鈴。得善如焚香，去惡如脫腥。安得顏子耳，曾未如此聽。聽之何有言，德教貴有形。何言中國外，有國如海萍。海萍國教異，天聲各泠泠。安排未定時，心火競熒熒。將如庶幾者，聲盡形元冥。
謝李輈再到 孟郊 
等閒拜日晚，夫妻猶相瘡。況是賢人冤，何必哭飛揚。昨夜夢得劍，為君藏中腸。會將當風烹，血染布衣裳。勞君又叩門，詞句失尋常。我不忍出廳，血字濕土牆。血字耿不滅，我心懼惶惶。會有鏗鏘夫，見之目生光。生光非等閒，君其且安詳。
忽不貧，喜盧仝書船歸洛 孟郊 
貧孟忽不貧，請問孟何如。盧仝歸洛船，崔嵬但載書。江潮清翻翻，淮潮碧徐徐。夜信為朝信，朝信良卷舒。江淮君子水，相送仁有餘。我去官色衫，肩經入君廬。喃喃肩經郎，言語傾琪琚。琪琚鏗好詞，鳥鵲躍庭除。書船平安歸，喜報鄉里閭。我願拾遺柴，巢經於空虛。下免塵土侵，上為雲霞居。日月更相鎖，道義分明儲。不願空岧嶢，但願實工夫。實空二理微，分別相起予。經書荒蕪多，為君勉勉鋤。勉勉不敢專，傳之方在諸。